Εκλογές στο Τουρκμενιστάν

Στο Τουρκμενιστάν εκλέγεται ο πρόεδρος και η Εθνοσυνέλευση. Η θητεία αμφότερων είναι πενταετής. Οι εκλογές έχουν επικριθεί για τον τρόπο διεξαγωγής τους.

1990

Στις πρώτες προεδρικές εκλογές, που διεξήχθησαν στην Σοσιαλιστική Σοβιετική Δημοκρατία της Τουρκμενίας στις 27 Οκτωβρίου 1990, κέρδισε ο μοναδικός υποψήφιος, Σαπαρμουράτ Νιγιαζόφ, με ποσοστό 98,3%. Η συμμετοχή στις εκλογές ήταν της τάξης του 96,7%.

1992

Ο Νιγιαζόφ επανεξελέγη στις εκλογές που έγιναν στις 21 Ιουνίου 1992, με ποσοστό 99,5% με συμμετοχή της τάξης του 99,8%.

2013

Οι εκλογές που διεξήχθησαν στις 15 Δεκεμβρίου 2013 ήταν οι πρώτες πολυκομματικές εκλογές στην ιστορία της χώρας. Ωστόσο και τα δύο κόμματα που έλαβαν μέρος διακήρυξαν την αφοσίωσή τους στον πρόεδρο Κουρμπανγκουλί Μπερντιμουχαμέντοφ. Συνολικά πήραν μέρος 283 υποψήφιοι. Το κυβερνών Δημοκρατικό Κόμμα για πρώτη φορά από την εποχή της ανεξαρτησίας έχασε την πλειοψηφία εδρών στη Συνέλευση με 47 επί συνόλου 125 εδρών.

Ανώτατο Σοβιέτ

Εκλογές για Ανώτατο Σοβιέτ διεξήχθησαν το 1937, το 1947, το 1951, το 1955, το 1959, το 1963, το 1967, το 1971, το 1975, το 1980, το 1984 και το 1990.

Εκλογές 1994-2004

Στις 11 Δεκεμβρίου 1994 και οι 50 έδρες κερδήθηκαν από το Δημοκρατικό Κόμμα στις βουλευτικές εκλογές. Η συμμετοχή ήταν 99,8%.
Το ίδιο έγινε και με τις βουλευτικές εκλογές στις 12 Δεκεμβρίου 1999. Η συμμετοχή ήταν 99,6%. Στις εκλογές που έγιναν στις 19 Δεκεμβρίου 2004 το Δημοκρατικό Κόμμα πήρε πάλι πολύ.

Εκλογές για Συμβούλιο του Λαού 2007

Στις εκλογές για την ανάδειξη των μελών του Συμβουλίου του Λαού (Halk Maslahaty), που διεξήχθησαν στις 9 Δεκεμβρίου του 2007 όλοι οι υποψήφιοι που εξελέγησαν (2.507) ήταν από το κυβερνών κόμμα.

Βουλευτικές εκλογές 2008-09

Με βάση το νέο Σύνταγμα, διεξήχθησαν οι βουλευτικές εκλογές στις 14 Δεκεμβρίου του 2008, με δεύτερο γύρο στις 28 Δεκεμβρίου του 2008 και επαναληπτικές εκλογές για μία έδρα 
στις 8 Φεβρουαρίου του 2009. Ο αριθμός των βουλευτών στην Εθνοσυνέλευση αυξήθηκε σε 125 από 50 (ενώ η Λαϊκή Συνέλευση καταργήθηκε). Οι νέες συνταγματικές διατάξεις τέθηκαν σε ισχύ στις 26 Σεπτεμβρίου του 2008. Ήταν οι πρώτες εκλογές στις οποίες θεωρητικά μπορούσαν να λάβουν μέρος και κόμματα εκτός από το Δημοκρατικό Κόμμα της Τουρκμενίας. Ωστόσο, δεν έχουν συσταθεί νόμιμα κόμματα της Αντιπολίτευσης και η ευκαιρία να κερδίσει η Αντιπολίτευση έδρες στο Κοινοβούλιο ελαχιστοποιείται από το γεγονός ότι οι εκλογές έγιναν σε μονοεδρικές περιφέρειες. Εκ τω υποψηφίων, γύρω στο 90% από τους 288 συνολικά για τις 125 έδρες ήταν μέλη του DPT και το 10% ήταν από άλλες ομάδες , προσκείμενες σε αυτό. Πολλά μέλη της Αντιπολίτευσης παραμένουν στην εξορία. Επιπλέον, έγιναν παρατυπίες κατά την εγγραφή υποψηφίων της αντιπολίτευσης, των οποίων τα διαβατήρια κατασχέθηκαν. Η οργάνωση Human Rights Watch έκανε λόγο για κάποια πρόοδο, ωστόσο τόνισε ότι οι συνθήκες δεν ήταν εξασφαλισμένες ώστε να είναι οι εκλογές ελεύθερες και δίκαιες.
Τις εκλογές επέβλεψε εννεαμελής ομάδα του ΟΑΣΕ και μικρές ομάδες από την Κοινοπολιτεία Ανεξάρτητων Κρατών και από τα Ηνωμένα Έθνη. Η συμμετοχή έφτασε περίπου το 88%.
Η λίστα με τους 123 νικητές ανακοινώθηκε στις 22 Δεκεμβρίου του 2008, χωρίς όμως να ανακοινωθεί και η κομματική προέλευση των νικητών. Οι εκλογές ήταν οι πρώτες στις οποίες ψήφισαν και Τουρκομάνοι του εξωτερικού. Σε 27 διπλωματικές αποστολές στήθηκαν κάλπες, μεταξύ των οποίων στη Βιέννη, στο Λονδίνο, στο Παρίσι και στο Βερολίνο.

Δημοψηφίσματα

Το πρώτο δημοψήφισμα που έγινε στο Τουρκμενιστάν ήταν στις 17 Μαρτίου 1991. Στις 26 Οκτωβρίου της ίδιας χρονιάς το 94,06% υπερψήφισε την ανεξαρτησία της χώρας.
Τέλος, στις 15 Ιανουαρίου 1994 ο πρόεδρος Νιγιαζόφ απέκτησε ισόβια εξουσία και η θητεία του παρατάθηκε. Το 99,9% υπερψήφισε την πρόταση για Σύνταγμα.